stanford-oval/wikipedia huggingface dataset:
דמדומים (ספר)
עלילה

הסיפור מתחיל כאשר בלה סוון עוברת מפיניקס שבאריזונה לפורקס שבוושינגטון כדי לחיות עם אביה, צ'ארלי, לאחר שאמה התחתנה שנית. בפיניקס בלה השתדלה שלא להתבלט, ולכן הייתה מתוסכלת לגלות שבתור פנים חדשות בעיירה קטנה, היא מושכת הרבה תשומת לב בבית הספר החדש. היא מתיידדת במהירות עם מספר תלמידים, ביניהם ג'סיקה סטנלי, מייק ניוטון ואנג'לה וובר.
ביומה הראשון בבית הספר, מופתעת בלה לגלות יחס קריר משותפה למעבדה בשיעורי הביולוגיה, אדוארד קאלן. אדוארד, נער בעל יופי בלתי אנושי, עושה מאמצים להתרחק מבלה, ואף מנסה לשנות את מערכת השעות שלו כדי שלא ילמדו יחד. על פי סימנים שונים כמו מגעו הקר של אדוארד ועיניו שצבען השתנה, ובמיוחד לאחר ששמעה אגדות מקומיות שמספרות על ערפדים בעלי מאפיינים דומים, בלה מגיעה למסקנה שאדוארד ומשפחתו הם ערפדים.
אף על פי שהיא חושבת שהוא רוצח ושותה דם של בני אדם, היא עדיין נמשכת לאדוארד קאלן, ולכן היא שמחה לגלות שבני משפחת קאלן בוחרים לשתות רק דם של חיות. ככל שמתקדם הסיפור, מתאהבים השניים זה בזה ונאלצים להתמודד עם בעייתם העיקרית: בלה היא אנושית ולרוע המזל ריחה מושך את אדוארד וכך גדלה תאוותו לדמה. לאורך כל הספר, נלחם אדוארד בתשוקה שלו להרוג אותה. הוא משתמש בכל שליטתו העצמית כדי להתגבר על המשיכה והם מצליחים להישאר יחד. בדומה לשאר הערפדים שהם בעלי כוחות על, אדוארד מסוגל לקרוא מחשבות, אך מתברר שבלה היא האדם היחיד שאת מחשבותיו הוא לא מסוגל לקרוא.
המצב היציב לכאורה של מערכת היחסים בין אדוארד ובלה נהרס כשקבוצה של ערפדים זרים מגיעה לפורקס. הקבוצה מונה שלושה ערפדים: לורנט, שהוא מבוגר ומאופק יותר, ג'יימס, שהוא ערפד גשש ואכזרי במיוחד, וויקטוריה, בת זוגו של ג'יימס. הערפדים הזרים פוגשים את משפחת קאלן ומצטרפים אליהם במשחק בייסבול. המשחק משתבש כאשר הרוח נושבת בעורפה של בלה, וג'יימס מריח את דמה ומנסה להרוג אותה. לאחר שבני משפחת קאלן הגנו עליה מפניו, הוא מחליט לצוד אותה בתור אתגר.
כדי להסיח את דעתו של ג'יימס, בלה בורחת לפיניקס עם אליס וג'ספר, בעוד שאר בני המשפחה מפזרים עקבות מוטעים בכיוון ההפוך. בעודה מסתתרת בפיניקס מקבלת בלה שיחת טלפון, שבה היא שומעת את אמה מבוהלת וקוראת לעזרה, וג'יימס אומר שאם לא תבוא אל המקום שבו הוא נמצא - סטודיו ישן לבלט - הוא ירצח את אימה. בלה מחליטה להסגיר את עצמה, אך כשהיא מגיעה לסטודיו ג'יימס מסביר לה שהוא כלל לא חטף את אימה, ולצורך שיחת הטלפון השתמש בהקלטה ישנה שלה. הוא נושך את בלה וכמעט הורג אותה, אך שאר בני משפחת קאלן מגיעים במהירות, מצילים אותה והורגים את ג'יימס. לאחר שהם חוזרים לפורקס, בלה ואדוארד הולכים כזוג לנשף סיום שנת הלימודים שלהם, שם בלה מספרת לאדוארד שהיא רוצה להפוך לערפדית.
דמויות

פרק זה טעון שכתוב. אנא תרמו לוויקיפדיה . ייתכן שתמצאו פירוט בדף השיחה. הסיבה היא חזרות מיותרות, בלבול.
דמויות > דמויות ראשיות > איזבלה מארי "בלה" סוואן

בלה היא תלמידת בית ספר תיכון, חיוורת, בעלת שיער חום, ועיניים בצבע שוקולד. מתארת עצמה כחסרת קואורדינציה. הוריה, צ'רלי ורנה, נישאו בתום לימודיהם ולאחר שנה נולדה בלה. לאחר תקופה הוריה התגרשו ובלה עברה לגור עם אמה בפיניקס בזמן שאביה נשאר לבדו בפורקס. בלה הייתה מבלה בכל שנה חודש מחופשת הקיץ ואת חופשת חג המולד אצל אביה אך מגיל 14 היא החליטה שאינה מעוניינת לבוא פעם נוספת לפורקס, וההסדר פסק. בלה שונאת קור ורטיבות ומתקשה להסתגל לתנאים בפורקס, שבה הגשם לא מפסיק לרדת.
היא עוברת לגור עם אביה אחרי שאמה נישאת מחדש לפיל, שחקן בייסבול חובב שמרבה לנסוע, ובעקבות המעבר של בלה אמה תוכל להצטרף אליו בנסיעותיו.
בלה מגלה שכול מכריו של אביה בפורקס מודעים לבואה, ובימים הראשונים מגלה שהם מעוניינים בחברתה.
בבית הספר שהיא מצטרפת אליו היא מכירה את בני משפחת קאלן, ובהיותה סקרנית כלפיהם, ובמיוחד מעוניינת במידע על אדוארד, היא מנסה לשאוב מידע מכל מקור אפשרי סביבה אודותיהם. ובסופו של דבר מגלה כי שבט האינדיאנים הסמוך-שבט קווילוט-מתאר את משפחת קאלן כערפדים בסיפוריו.
בהדרגתיות מתחילה בלה לבלות יותר ויותר עם משפחת קאלן, מתיידדת עם המשפחה ומתחילה לצאת עם אדוארד.
דמויות > דמויות ראשיות > אדוארד אנת'וני מייסן קאלן

אדוארד הוא ערפד בן 117 שנה. הוא נולד בשנת 1901 בשיקגו. כאשר היה בן 17, הוריו מתו ממגפת השפעת הספרדית. קארלייל טיפל בו ובמשפחתו ולאחר בקשתה של אמו של אדוארד שיעשה כל שביכולתו על מנת להציל את בנה, הוא הופך אותו לערפד. זמן קצר לאחר הפיכתו לערפד הבין קארלייל כי לאדוארד יש כישרון לקרוא מחשבות. אדוארד שומר על סגנון דיבור ומנהגים מחייו האנושיים בתחילת המאה ה-20.
משפחתו המאמצת של אדוארד, משפחת קאלן, עברה לפורקס מאלסקה לפני כמה שנים. משפחת קאלן לא שותה דם אדם, אלא דם של חיות, ולכן הם מכנים את עצמם "צמחוניים". אדוארד מרד בעבר בקארלייל וכעס עליו שדיכא את התיאבון שלו ושתה דם של רוצחים ואנסים לעתיד, אך מכיוון שלא רצה להחשב "מפלצת" לפי תיאורו, הפסיק.
אדוארד מתואר בסדרת הספרים כיפה תואר, בדומה לשאר בני משפחתו ולערפדים בכלל, וכמקסים, מנומס, נחוש, ועקשן מאוד. אדוארד מאמין שהוא מפלצת כי נשמתו נלקחה ממנו כשהפך לערפד.
אדוארד פוגש את בלה סוואן, בת אנוש שאת מחשבותיה הוא לא מצליח לקרוא. יש ביניהם חיבור ראשוני, אמנם לא בצורה הטובה ביותר אבל היחסים ביניהם היו לא רגילים והיה ניצוץ, משהו מיוחד, כשהם התחילו להכיר השנאה של אדוארד כלפי בלה התחלפה באהבה ודאגה והוא מתאהב בה. אדוארד הזהיר את בלה שלא כדאי לה להתיידד עמו אולם היא מתעלמת מכך. הוא מאוד מגונן עליה ונוטה להגזים במצבים בהם ביטחונה בסיכון. יחד עם שאר בני משפחת קאלן, אדוארד מסכן את חייו ומציל אותה מספר פעמים.
דמויות > דמויות ראשיות > ג'ייקוב "ג'ייק" בלאק

ג'ייקוב נולד בלה-פוש - שטח ששייך לשבט אינדיאני עתיק יומין, וצבע עורו מתואר כאדמדם-חום. אמו של ג'ייקוב נפטרה בצעירותו, ויש לו שתי אחיות. ג'ייקוב מתואר בספרים כגבוה מאוד, מתנשא לגובה של מעל ל-2 מטר עם שרירי גוף עבים, כמו של שרירן. ג'ייקוב חובב מכונאות ומכוניות. בילדותו בילה ג'ייקוב עם בלה במהלך חופשות הקיץ השנתיות שלה בפורקס בדיג וטיולים.
ב"דמדומים" לג'ייקוב יש תפקיד שולי יחסית. בלה מפלרטטת איתו כדי לסחוט ממנו מידע, והוא מספר לה אודות אגדות השבט על "היצורים הקרים", על אף שהדבר נאסר בהסכם בין הערפדים לאנשי הזאב. הסיפור בעל התיאורים הרבים מוביל את בלה לתשובה האמיתית לגבי זהותו של אדוארד - הוא ערפד. בילי בלאק, אביו של ג'ייקוב, מתנגד לכך שבלה תתחבר עם הקאלנים ושולח את ג'ייקוב לנשף הסיום כדי להזהיר את בלה.
דמויות > דמויות משניות

קארלייל קאלן
ראש משפחת קאלן. אחראי ליצירתם של רוב הערפדים במשפחתו. תמיד הוא שינה אנשים לערפדים רק כאשר אותם אנשים היו על סף מוות. קארלייל שולט בעצמו לחלוטין כאשר הוא בא במגע עם דם והוא אף עובד בתור רופא בבית החולים של פורקס. קארלייל הוא אדם חביב ודואג לכולם. בן זוגה של אסמה.
אסמה קאלן -
קפצה מצוק בעקבות מות תינוקה. היא גססה כאשר קראלייל שינה אותה. משמשת כדמות האם במשפחת קאלן. הערפדה השנייה שהצטרפה למשפחת קאלן. בת זוגו של קארלייל.
אליס קאלן
היא מחבבת את בלה מהרגע הראשון והן הופכות בהמשך לחברות. הפיכתה לערפדה הוא בגדר מסתורין כיוון שאינה יודעת מי או מתי שינו אותה. בסוף הספר, היא מתגלה בעזרתה של בלה, שהוכנסה לבית משוגעים בשל חזיונותיה, והתאהב בה ערפד. ג'יימס רצה לשתות את דמה, והערפד שהתאהב בה נשך אותה לפניי שג'יימס יוכל להרע לה. לאליס יש כישרון - היא יכולה לראות את העתיד של בני אדם וערפדים, אשר משתנה בהתאם להחלטות האינדיבידואליות שמשתנות. הערפדה החמישית שהצטרפה למשפחת קאלן. בת זוגו של ג'ספר.
ג'ספר קאלן -
הערפד שסובל הכי הרבה משהותה של בלה בחברת הקאלנים, כיוון שהוא האחרון מבניהם שנגמל משתיית דם אנושי לאחר תקופה רבה ששתה את הדם של בני האדם. לג'ספר כוח שליטה ברגשות (הוא מרגיש את האנרגיה סביבו ומסוגל לשנותה). ג'ספר שונה על ידי מריה במשך מלחמת האזרחים ויחד איתה יצר צבא של "טירונים" (ערפדים שרק נוצרו). היה מאוהב במריה וחשב שגם היא בו. לבסוף הוא מבין שהיה בסך הכל כלי שרת בידה. הוא עוזב אותה. הערפד השישי שהצטרף למשפחת קאלן. בן זוגה של אליס.
רוזלי קאלן
היחידה ממשפחתה שלא מחבבת את בלה כיוון שהיא מקנאה בה בגלל זכות הבחירה שלה אם להישאר אנושית או להפוך לערפדה. קארלייל יצר אותה במטרה שתהא בת זוג לאדוארד אך היא רואה בו רק אח. היא מצאה את אמט כשדוב גריזלי תקף אותו והצילה את חייו. רוזלי היא אחת הערפדות היפות ביותר אך היא מרירה בשל האנושיות שנגזלה ממנה והאונס שעברה. הערפדה השלישית שהצטרפה למשפחת קאלן. בת זוגו של אמט.
אמט קאלן
הערפד החזק ביותר, פיזית, במשפחת קאלן. רוזלי הצילה את חייו אחרי שעבר תקיפת דוב גריזלי. הערפד הרביעי שהצטרף למשפחת קאלן. בן זוגה של רוזלי.
צ'ארלי סוון
אביה של בלה, ומפקד המשטרה של פורקס. דואג ומגונן על בלה. צ'ארלי לא מחבב את אדוארד תחילה וחושב שחברתו של ג'ייקוב עדיפה לה.
ג'סיקה סטנלי
אחת מחברותיה של בלה, למרות שבסתר ליבה לא מחבבת אותה. ידועה כפטפטנית ורכלנית. יוצאת עם מייק ניוטון.
אנג'לה ובר
אחת מחברותיה של בלה. אנג'לה היא ילדה שקטה וביישנית והיא החברה החביבה על בלה יותר מכל חברותיה. יוצאת עם בן צ'ייני.
מייק ניוטון
אחד מידידיה של בלה. נער חביב ודברן. מאוהב בבלה, אך מאוחר יותר יוצא עם ג'סיקה סטנלי.
טיילר
אחד מידידיה של בלה בבית הספר. הוא הופך לידיד של בלה לאחר שכמעט דרס אותה עם מכוניתו ואף הזמין אותה לנשף.
ג'יימס
ערפד גשש שפוגש את בלה כשהוא חלק מלהקת ערפדים ומחליט לצוד אותה. בסוף הספר הראשון הוא נהרג על ידי משפחת קאלן. בן זוגה של ויקטוריה.
ויקטוריה
בת זוגו של ג'יימס וחלק מלהקתו. לאחר מותו של ג'יימס מנסה לנקום על ידי הקמת צבא ערפדים. בעלת כישרון מיוחד של הישרדות. נהרגת על ידי אדוארד בספר השלישי.
לורנט
חלק מלהקת הערפדים של ג'יימס. עזב את הלהקה לאחר שהתחיל המצוד אחרי בלה והצטרף למשפחה של טניה, ידידה של קראלייל מדאנלי. הוא הופך לבן זוגה של אירנה, אחותה של טניה. סיפר למשפחת קאלן על כך שג'יימס ירדוף אחר בלה בכל מקרה, משום שהוא גשש. נהרג בידי אנשי הזאב בספר השני.
כריכה

סטפני מאייר הסבירה, כי התפוח שעל העטיפה מסמל את הפרי האסור מספר בראשית. התפוח מסמל את האהבה האסורה של אדוארד ובלה, כמו הפרי של עץ הדעת. בנוסף, התפוח מסמל גם בחירה - בחירתה של בלה להקריב עצמה למען אהבתה לאדוארד במקום לעזוב אותו.
פרסים ומועמדויות

דמדומים זכה בהכרה ובכבוד רב, לרבות:
בחירת העורך של "הניו יורק טיימס"
הספר הטוב של השנה במגזין "פבלישרס ויקלי"
נמצא ברשימת " Top Ten Best Book for Young Adults" ו" Top Ten Books for Reluctant Readers" של איגוד הספריות האמריקאי
גרסת הסרט

דמדומים עובד לסרט על ידי Summit Entertainment ובוים על ידי קתרין הרדוויק. קריסטין סטיוארט משחקת את איזבלה סוון ורוברט פטינסון משחק את אדוארד קאלן. התסריט נכתב על ידי מליסה רוזנברג. הסרט יצא בארצות הברית ב-21 בנובמבר2008 ובישראל ב-18 בדצמבר. כל ספרי הסדרה עובדו לסרטים.
העיבוד הקולנועי, הספר דמדומים, וכן ספרים נוספים בסדרה, זכו למספר פרודיות, כגון הערפד הראשון שלי.
ספרים נוספים

מעבר לסדרת "דמדומים", כתבה מאייר שני ספרים נוספים שעוסקים בעולם הערפדים:
ספרים נוספים > שמש חצות

מאייר תכננה להוציא ספר המציג את אירועי דמדומים מנקודת מבטו של אדוארד קאלן, בניגוד ל"דמדומים" שנכתב מנקודת מבטה של בלה סוואן. מאייר נתנה לבמאית של "דמדומים", קתרין הארדוויק, ולרוברט פטינסון, המגלם את דמותו של אדוארד, לקרוא כמה פרקים מ"שמש חצות", בזמן צילום הסרט. 12 פרקים דלפו לאינטרנט וכתוצאה מכך עצרה מאייר את כתיבת הספר. אחר כך מאייר החליטה להוציא את כל הפרקים לאינטרנט. באתר הרשמי שלה יש אפשרות להוריד את הספר.
ספרים נוספים > החיים השניים הקצרים של ברי טאנר

"החיים השניים הקצרים של ברי טאנר" עוסק בקורותיה של ערפדה שנוצרה במהלך הספר השלישי בסדרת "דמדומים", ליקוי חמה. הספר תוכנן כתוספת למדריך הסדרה, אולם לאור גודלו החליטה מאייר להוציאו כספר נפרד. הספר יצא לאור ביוני 2010 וכיכב ברשימת רבי המכר של העיתון USA Today.
ראו גם

דמדומים (סרט)
מולד הירח (רומן)
ליקוי חמה (ספר)
שחר מפציע (רומן)
הערות שוליים

↑  "Twilight (Hardcover)". Amazon.ca. נבדק ב-2008-07-23.
↑  "Twilight (Paperback)". Amazon.ca. נבדק ב-2008-07-23.
↑  שירי לב-ארי, הארי פוטר לנערות מורמוניות, באתר הארץ, 29 באוגוסט 2008
↑  "What's with the apple?". stepheniemeyer.com. נבדק ב-2008-02-08.
↑  StephenieMeyer.com | The Official Website of Stephenie Meyer
↑  דמדומים :: Seret.co.il
↑  The Short Second Life of Bree Tanner: An Eclipse Novella, stepheniemeyer.com
| "דמדומים" מאת סטפני מאייר |
| --- | --- | --- | --- |
| דמדומים סרט | מולד הירח סרט | ליקוי חמה סרט | שחר מפציע סרט - חלק 1, סרט - חלק 2 |
‏החיים השניים הקצרים של ברי טאנר‏ • ‏Midnight Sun
| --- | --- |
בקרת זהויות :  LCCN: no2018117919  MusicBrainz work: 9acf1a57-6aad-422c-92d8-c0c68fabf0ab   WorldCat (עם LCCN): no2018-117919
האריסון פורד

| --- | --- |

האריסון פורד, 2019
 לידה:  13 ביולי 1942 (בן 82) שיקגו, ארצות הברית 
 מדינה:  ארצות הברית 
 תקופת הפעילות:  מ-1964
 מקום לימודים:  מכללת ריפון  תיכון מיין איסט 
 בן או בת זוג:  קליסטה פלוקהארט (15 ביוני 2010–?) 
 צאצאים:  בן פורד, Willard Ford 
 מספר צאצאים:  5 
 פרסים והוקרה:  היכל התהילה של קליפורניה (2016)  הגביע לזכר האחים רייט (2010)  גלובוס הזהב על שם ססיל ב. דה-מיל (2001)  פרס סזאר של כבוד (2010)  אגדות דיסני (2024)  פרס מכון הסרטים האמריקאי על מפעל חיים (2000)  כוכב בשדרת הכוכבים בהוליווד 
 פרופיל ב-IMDb
 
פורד, 2015
האריסון פורד (באנגלית: Harrison Ford; נולד ב-13 ביולי 1942) הוא שחקן קולנוע אמריקאי. תפקידיו המפורסמים ביותר הם האן סולו בטרילוגיית סרטי "מלחמת הכוכבים" (תפקיד שהיה הפריצה הגדולה שלו) והארכאולוג ההרפתקן אינדיאנה ג'ונס בסדרת סרטי אינדיאנה ג'ונס.
בין השנים 1977–1983 שיחק בארבעה מתוך 10 הסרטים המכניסים ביותר במאה ה-20, וב-2001 זכה בתואר "השחקן הרווחי ביותר" בספר השיאים של גינס, לאחר שקיבל שכר של 25 מיליון דולר על 20 ימי צילום בסרט קיי-19.
ביוגרפיה

פורד נולד בשיקגו, אילינוי לדורותי נידלמן וכריסטופר פורד. הורי אמו, הארי נידלמן ואנה ליפשוץ, היו יהודים שהיגרו לארצות הברית ממינסק ואילו הורי אביו היו קתולים ממוצא אירי. כשנשאל באיזו דת הוא ואחיו גדלו, פורד הגיב בבדיחות "דמוקרטים" והצהיר כי יותר מכל הם חונכו להיות ליברלים בעלי מחשבה עצמאית. כשנשאל איזו השפעה הייתה עליו למוצאו היהודי והאירי-קתולי, אמר: "כאדם תמיד הרגשתי אירי, כשחקן תמיד הרגשתי יהודי".
פורד היה פעיל בתנועת הצופים של אמריקה ואף קיבל את האות השני הגבוה ביותר שניתן להשיג בתנועת הבוי-סקאוטס, "צופה לחיים". בשנת 1957 הוא עבד במחנה הצופים Napowan במרכז וויסקונסין בתור מדריך זוחלים, ולכן בהמשך, יחד עם סטיבן ספילברג, הוא החליט להפוך את אינדיאנה ג'ונס הצעיר ל"צופה לחיים" בסרט "אינדיאנה ג'ונס ומסע הצלב האחרון". בבדיחות הדעת הם הכניסו לאינדיאנה ג'ונס פחד מנחשים, בהתייחס להתמחותו של פורד בזוחלים.
הוא סיים בית ספר תיכון בשנת 1960. לאחר מכן למד פילוסופיה במכללה בוויסקונסין. בשנת הלימודים האחרונה השתתף בקורס דרמה, החליט להיות שחקן ועבר לקליפורניה.
קריירה

ב-1964, עם הגעתו לקליפורניה, התקבל פורד לתוכנית הכישרונות הצעירים של אולפני קולומביה בשכר של $150 לשבוע. הוא החל את דרכו בתפקידי משנה בשלושה סרטים ובמספר תוכניות טלוויזיה. מאחר שלא היה מרוצה מתפקידי המשנה הקטנים שהציעו לו, נטש פורד בשלב מסוים את קריירת המשחק והפך נגר אוטודידקט.
בתפקיד הפריצה שלו הוא זכה באופן אירוני, דווקא בשל עבודתו כנגר. ג'ורג' לוקאס שכר את פורד לשפץ ארונות שהיו בביתו ( פורד כבר שיחק בתפקיד משנה בסרטו של לוקאס אמריקן גרפיטי ב-1974, אך אחר כך לא שיחק באף סרט במשך שלוש שנים). לוקאס השתמש בו גם להקריא שורות עם שחקנים שבחן לתפקידים במלחמת הכוכבים. היה זה סטיבן ספילברג שהבחין לראשונה שפורד הוא בחירה מושלמת לתפקיד האן סולו לסרט שיצא לאקרנים ב-1977.
פורד ידוע באלתוריו שלעיתים עדיפים על התסריט המוכן מראש. דוגמה ידועה לכך הייתה סצנה ב"שודדי התיבה האבודה" שבה תוכנן שהוא יילחם בקרב חרבות ארוך עם סייף ערבי מצטיין, ופורד - שהיה חולה ולא היה לו כוח לסייף - שאל את הבמאי: "יש לי אקדח, למה אני לא פשוט יורה בו?" ואכן, התסריט שונה בהתאם, והסצנה זכורה לטובה עד היום. בסרט הבא בסדרה, "אינדיאנה ג'ונס והמקדש הארור", קיים אזכור לסצנה הזו כאשר פורד מוצא את עצמו מול שני סייפים הודיים, שולח יד בנונשלנטיות לנרתיק האקדח - אך מגלה שהאקדח לא שם, ומאלתר בעזרת השוט. במקרה של "מלחמת הכוכבים - פרק 5: האימפריה מכה שנית", כשהיה צריך לענות לנסיכה ליאה (קארי פישר) שהוא אוהב אותה גם, הוא הסתפק בתשובה הצינית "אני יודע".
ב-1979 השתתף פורד בסרט המלחמה האפי "אפוקליפסה עכשיו" של פרנסיס פורד קופולה.
קריירה > שנות ה-80 וה-90

בשנות ה-80 וה-90 כיכב פורד בשורה של סרטים שוברי קופות, החל מ: "האימפריה מכה שנית" (1980) ו"שודדי התיבה האבודה" (1981). אחר כך ב"בלייד ראנר" (1982) של רידלי סקוט (שהפך לסרט פולחן), עוד פרק בסדרת "מלחמת הכוכבים" ועוד שני פרקים בסדרת "אינדיאנה ג'ונס". בסרטים "העד" (1985) עליו היה מועמד לפרס אוסקר, "מפרץ מוסקיטו" (1987), "משחקים פטריוטיים" (1992), "סכנה ברורה ומיידית" (1994) בתור סוכן CIA ג'ק ראיין שמבוססים על סדרת ספרים של טום קלנסי, "הנמלט" (1993) שמבוסס על סדרת טלוויזיה משנות ה־60, ו"אייר פורס 1" (1997), שבו הוא מגלם את נשיא ארצות הברית בשם ג'יימס מרשל, שגם היה לשובר קופות וגרף בשבוע הראשון להקרנתו למעלה מ-50 מיליון דולר.
בשנת 1997 היה אומר לככב לצד קריסטין סקוט-תומאס בסרט בשם "Age of Aquarius", שהיה אומר להיות מצולם בחלקו בישראל. אך עקב התערערות המצב הביטחוני באותה עת בוטלה ההפקה. המפיק צבי שפילמן, שהיה אמור להפיק בפועל את צילומי הסרט בישראל הסביר כי לא נמצאה חברת ביטוח שתסכים לבטח את ההפקה נגד נזקי מלחמה ופעולות איבה.
קריירה > שנות ה-2000

בתחילת שנות ה-2000 שיחק במספר סרטים שלא זכו להצלחה מסחרית. בין השאר בסרט קיי-19 ב-2002, בתפקיד רב החובל אלכסיי ווסטריקוב, מפקד צוללת סובייטית המנסה למנוע התפוצצות גרעינית. תקציב הסרט היה 90 מיליון דולר (מתוכם קיבל פורד שכר של 25 מיליון דולר), אך הוא הכינס רק 63 מיליון דולר בקופות. ב-2003 שיחק לראשונה בתפקיד קומי בסרט "רצח סטייל הוליווד", כבלש במחלק הרצח של משטרת לוס אנג'לס. ב-2006 שיחק בסרט הפעולה "פריצה ברשת" שנכשל גם הוא בקופות.
בשנת 2008 כיכב בפרק הרביעי של סדרת אינדיאנה ג'ונס, שגרף הכנסות של 56 מיליון דולר ביומיים הראשונים להקרנתו, וכ-780 מיליון דולר בסך הכל. הסכם להפקת הסרט נחתם כבר ב-2001, אך הפקתו התעכבה במשך מספר שנים. ב-2010 הודיעה כי ישחק בפרק החמישי של הסדרה, הפקת הסרט החלה ב-2016, אך הוא יצא לאקרנים רק ב-2023.
בשנת 2010 כיכב בסרט "צעדים יוצאי דופן" (Extraordinary Measures), דרמה על מאבק של אב למצוא תרופה למחלת גנטית קשה, המאיימת על חיי שניים מילדיו המקים חברת ביוטק, שתפתח תרופה להצלת ילדיו. באותה שנה שיחק בקומדיה " קשה על הבוקר" ככתב חדשות נרגן ואגואיסט.
בשנת 2014 החל בצילומי הפרק השביעי בסדרת מלחמת הכוכבים לצד השחקנים המקוריים של הסרט הראשון בסדרה קארי פישר ומארק המיל. ביוני 2014 שבר את רגלו בזמן צילומי אחת הסצנות של הסרט. הסרט יצא לאקרנים בדצמבר 2015, הצליח בקופות וזוכה לתשבחות המבקרים. הוא גרף הכנסות שיא של מיליארד תוך 12 ימים.
בינואר 2016 עמד פורד בראש טבלת השחקנים שסרטיהם הכניסו את הסכום הגדול ביותר בכל הזמנים, לאחר ש-41 הסרטים שפורד כיכב בהם במשך השנים הכניסו עד אותה עת 4.7 מיליארד דולר (אולם מאז איבד את מקומו בראש טבלה זו).
בשנת 2017 הוא שב לגלם את דמותו של ריק דקרד בסרט המדע הבדיוני "בלייד ראנר 2049" לצד ראיין גוסלינג וג'ארד לטו.
באוקטובר 2022, פורסם כי פורד לוהק לסרט "קפטן אמריקה: סדר עולמי חדש" בתפקיד תדאוס "ת'נדרבולט" רוס, כשהוא מחליף בתפקיד את ויליאם הרט המנוח שנפטר בחודש מרץ 2022. פורד קיבל את התפקיד ללא תסריט מוכן, כיוון שראה שחקנים שהוא מעריך נהנים בסרטי מארוול. לדבריו, העבודה על סרט מארוול הייתה "עוד יום במשרד", והוסיף שלא ראה בכך אתגר משחקי משמעותי.
חיים אישיים

ב-1964 התחתן עם אשתו הראשונה מרי מרקורדט ועבר להתגורר בלוס אנג'לס שבקליפורניה, שם החלה קריירת המשחק שלו. לזוג שני בנים. ב-1979 התגרשו השניים.
ארבע שנים לאחר הגירושין, ב-1983, התחתן פורד בשנית, הפעם עם התסריטאית מליסה מתיסון, איתה נולדו לפורד בן ובת. ב-2004 התגרשו בני הזוג פורמלית, אף כי נפרדו שנים אחדות לפני כן. בהסכם הגרושים שילם לה 118 מיליון דולר, בנוסף למחצית מהתמלוגים שקיבל מסרטי ווידאו ו-DVD שעשה במשך התקופה שחיו ביחד.
ב-2002, עוד לפני גירושיו הפורמליים מאשתו השנייה, פגש פורד את קליסטה פלוקהארט, לימים אשתו השלישית, בטקס פרסי גלובוס הזהב. הוא אימץ את הבן שאימצה ב-2001. הזוג נישא ב-2010 בסנטה פה.
לפורד רישיון טיס אזרחי וברשותו שמונה מטוסים. ב-5 במרץ 2015 הוא התרסק עם מטוס קל שהטיס כתוצאה מתקלה במנוע ופונה במצב בינוני לבית חולים.
פרסים והוקרה

בשנת 2002 זכה פורד בפרס גלובוס הזהב למפעל חיים ע"ש ססיל ב. דה-מיל.
ב-2 ביוני 2003 קיבל כוכב בשדרת הכוכבים של הוליווד.
פילמוגרפיה חלקית

| שנה | שם הסרט | שם הדמות | הערות |
| --- | --- | --- | --- |
| 1970 | נקודת זבריצקי | עובד בשדה התעופה |  |
| 1974 | אמריקן גרפיטי | בוב פלפה |  |
| 1974 | השיחה | מרטין סטט |  |
| 1977 | מלחמת הכוכבים - פרק 4: תקווה חדשה | קפטן האן סולו |  |
| 1977 | גיבורים | קן בויד |  |
| 1979 | רבי אברהם במערב הפרוע | טומי לילארד |  |
| 1979 | אפוקליפסה עכשיו | קולונל לוקאס |  |
| 1980 | מלחמת הכוכבים - פרק 5: האימפריה מכה שנית | קפטן האן סולו |  |
| 1981 | אינדיאנה ג'ונס: שודדי התיבה האבודה | ד"ר הנרי "אינדיאנה" ג'ונס ג'וניור | זכייה בפרס סאטורן בקטגוריית השחקן הטוב ביותר |
| 1982 | בלייד ראנר | ריק דקרד |  |
| 1983 | מלחמת הכוכבים - פרק 6: שובו של הג'דיי | קפטן האן סולו |  |
| 1984 | אינדיאנה ג'ונס והמקדש הארור | ד"ר הנרי "אינדיאנה" ג'ונס ג'וניור |  |
| 1985 | העד | קפטן ג'ון בוק | מועמדות לפרס אוסקר |
| 1986 | מפרץ מוסקיטו | אלי פוקס |  |
| 1989 | אינדיאנה ג'ונס ומסע הצלב האחרון | ד"ר הנרי "אינדיאנה" ג'ונס ג'וניור |  |
| 1988 | פרנטיק | ד"ר ריצ'רד ווקר |  |
| 1989 | נערה עובדת | ג'ק טריינר |  |
| 1990 | בחזקת חף מפשע | ראסטי סאביץ' |  |
| 1991 | בנוגע להנרי | הנרי טרנר |  |
| 1992 | משחקים פטריוטיים | ג'ק ראיין |  |
| 1993 | הנמלט | ד"ר ריצ'רד קימבל |  |
| 1994 | סכנה ברורה ומיידית | ג'ק ראיין |  |
| 1995 | סברינה | ליינוס לאראבי |  |
| 1997 | יריב אינטימי | טום אומירה |  |
| 1997 | אייר פורס 1 | הנשיא ג'יימס מרשל |  |
| 1998 | 6 ימים 7 לילות | קווין האריס |  |
| 1999 | אהבה מקרית | ויליאם ואן דן ברואיק |  |
| 2000 | האמת שמתחת לפני השטח | ד"ר נורמן ספנסר |  |
| 2002 | קיי-19 | אלקסיי וסטריקוב |  |
| 2006 | פריצה ברשת | ג'ק סטנפילד |  |
| 2008 | אינדיאנה ג'ונס וממלכת גולגולת הבדולח | ד"ר הנרי "אינדיאנה" ג'ונס ג'וניור |  |
| 2009 | ברונו | בתפקיד עצמו |  |
| 2011 | קשה על הבוקר | מייק פומרוי |  |
| 2011 | הפלישה למערב | קולונל דולרהייד |  |
| 2013 | 42 | בראנץ' ריקי |  |
| 2013 | פרנויה | אוגוסטין "ג'וק" גודארד |  |
| 2013 | המשחק של אנדר | קולונל היראם גראף |  |
| 2014 | בלתי נשכחים 3 | מקס דרמר |  |
| 2015 | הסיפור של אדליין | ויליאם ג'ונס |  |
| 2015 | מלחמת הכוכבים - פרק 7: הכוח מתעורר | האן סולו |  |
| 2017 | בלייד ראנר 2049 | ריק דקרד |  |
| 2019 | החיים הסודיים של חיות המחמד 2 | רוסטר | דיבוב |
| 2019 | מלחמת הכוכבים - פרק 9: עלייתו של סקייווקר | האן סולו |  |
| 2020 | קול קדומים | ג'ון ת'ורנטון |  |
| 2022 | תור: אהבה ורעם | צופה בהצגה | הופעת אורח |
| 2022 | 1923 | ג'ייקוב דאטון | תפקיד ראשי; 10 פרקים מועמד פרס סטלייט לשחקן הטוב ביותר בסדרת דרמה או ז'אנר (2024) |
| 2023 | אינדיאנה ג'ונס וחוגת הגורל | ד"ר הנרי "אינדיאנה" ג'ונס ג'וניור |  זוכה פרס סאטורן לשחקן הטוב ביותר בסרט (2024) |
| 2023–הווה | שרינקינג | ד"ר פיל רודס | תפקיד ראשי; 10 פרקים מועמד פרס TCA להישג אישי בקומדיה (2023)  מועמד פרס בחירת מבקרי הטלוויזיה לשחקן המשנה הטוב ביותר בסדרה קומית (2024)  מועמד פרס גלובוס הזהב לשחקן המשנה הטוב ביותר בסדרה, מיני-סדרה, סדרת אנתולוגיה או סרט טלוויזיה (2025) |
| 2025 | ת'נדרבולטס | גנרל תדאוס "ת'נדרבולט" רוס |  |
| 2025 | קפטן אמריקה: סדר עולמי חדש | גנרל תדאוס "ת'נדרבולט" רוס |  |
אבן הטוען

אבן הטוען (או אבן הטועים) הייתה במה גבוהה בירושלים ששימשה לאיתור אבדות על ידי בעליהן. מקום האבן היווה מעין מרכז מתווך בין המוצאים ובין בעלי האבדות בתקופת בית המקדש השני. ממנהג זה נלמד שאין צורך לחפש אחרי בעל האבדה אלא מספיק לקבוע כתובת מרכזית למידע בנושא האבדות ובעליהן יפנו אליה לחיפוש.
הנוהג המקובל היה להגיע לאבן הטוען ולהכריז בזמן שלושת הרגלים על האבדה שנמצאה, כאשר עולי רגל רבים מגיעים לירושלים, כדי לאפשר למאבדים זמן סביר לאיתור אבדותיהם.
מקור השם

על פי האקדמיה ללשון העברית מקור השם בשורש טע"ה במובן שכחה או אבדה. (בערבית, איבד: ضيّع צַ׳יַّע). על פי זה, אבן הטועים נקראת על שם המאבדים ששכחו את מקומה של אבדתם.
דעה אחרת סוברת כי טוען (מלעיל) לקוחה מן השורש טע"נ במשמע של תביעת בעלות. לפי הסבר זה, המאבדים הגיעו לאבן הטוען על מנת לטעון בעלות על רכוש אבוד ולקבלו בחזרה לרשותם.
אבן הטוען במקורות חז"ל

אבן הטוען נזכרת בספרות חז"ל בשני מקורות בלבד. שני המקורות שונים באופיים ובזמן חיבורם והאבן מכונה בכל אחד מן המקורות בשם שונה, אך נראה ששניהם מתייחסים לאותה אבן:
בהלכות השבת אבדה בתלמוד הבבלי, בתוך דיון על חובתו של המוצא להכריז על האבדה ועל הנוהג שהיה מקובל בימי בית המקדש השני, מובאת הברייתא הבאה:
תנו רבנן: אבן טוען היתה בירושלים, כל מי שאבדה לו אבידה נפנה לשם; זה עומד ומכריז וזה עומד ונותן סימנין ונוטלה
על פי מקור זה, הייתה אבן הטוען מוקד מתווך בין המאבדים והמוצאים, שמטרתה לאפשר את קיום החובה המוטלת על המוצא להכריז על האבדה.
בדבריו של חוני המעגל המובאים בסיפור במסכת תענית:
אמר להם: 'צאו וראו, אם נמחֵת אבן הטועים'
במקור זה מוזכרת אבן הטוען כמקום ידוע ומוכר. על פי המסופר חוני חושש, שהאבן נמחתה בשל הגשמים העזים שירדו ומבקש מקהל שומעיו ללכת ולבדוק את מצבה. התלמוד הירושלמי מפרש את אמירתו של חוני, כהמחשה לכך שאי אפשר להתפלל לעצור את הגשמים, כמו אבן הטוען שאינה יכולה להימחות מן העולם: ”כשם שאי אפשר לאבן הזאת להימחות מן העולם, כך אי אפשר להתפלל על הגשמים שילכו להם”.
מיקום גאוגרפי

חוקר המשנה בן-ציון סגל סבור, שממקורות חז"ל ניתן ללמוד, שהייתה אבן הטוען בירושלים, במקום גבוה שלא מוצף בקלות על ידי הגשמים. מיקום גבוה תואם גם את ייעודה של אבן הטוען כבמה להכרזה פומבית על אבדות.
ניתן לשער, שמקומה היה בראש העופל, דרומית-מזרחית להר הבית, במקום ממנו נשקפו עיר דוד - בדרום, ונחל קדרון והר הזיתים - במזרח.
אולם דברי רמב"ם במשנה תורה משקפים דעה אחרת, על פיה הייתה אבן הטוען מחוץ לירושלים ׁׁׁ(העתיקה):
ואבן גבוהה הייתה חוץ לירושלים, שעליה היו מכריזין.
בחפירות ארכאולוגיות שנעשו בעיר דוד נחשף מבנה ייחודי בעל גרם מדרגות בעל צורת פרמידה, אשר נבנה מאבני גזית גדולות אשר לטענת הארכאולוגים ייתכן ושימש כ'אבן הטוען' התלמודית. מיקומה של האבן הוא על ציר העלייה לירושלים המוביל מנקבת השילוח להר הבית, שנקרא "דרך העולים".
ראו גם

השבת אבדה